**CONDICIONS GENERALS**

# PRIMERA.- OBJECTE DEL CONTRACTE

L’objecte del present contracte és regular les relacions jurídiques entre FEDA -en qualitat d’empresa de lísing de carregadors de vehicles elèctrics - i l’ARRENDATARI, en tant que persona física que sol·licita la instal·lació d’un punt de recàrrega privada de vehicles elèctrics en el seu domicili.

El contracte regula les condicions de la instal·lació elèctrica i del posterior arrendament empresarial d’un carregador de vehicle elèctric. FEDA subcontractarà la instal·lació de l’alimentació elèctrica a una empresa elèctrica i realitzarà la posterior certificació i configuració d’aquesta.

# SEGONA.- PREU DELS SERVEIS

1. FEDA emetrà una factura única de l’import de la instal·lació elèctrica sol·licitada, de conformitat amb l’establert en les condicions particulars d’aquest contracte. En el cas que apareguin especificats que modifiquin l’esquema d’instal·lació proposada, FEDA sol·licitarà a l’Empresa Instal·ladora que realitzi un pressupost a mida, que haurà de ser acceptat per l’ARRENDATARI.
2. FEDA emetrà una factura mensual recollint l’import d’aquest arrendament, de conformitat amb l’establert en les condicions particulars d’aquest contracte.

# TERCERA.- DURADA I RESCISSIÓ

Aquest contracte entra en vigor en la data de la seva signatura i té una vigència de cinc (5) anys. Aquest contracte quedarà resolt anticipadament per les causes següents:

1. A demanda de l’ARRENDATARI.
2. Per incompliment per qualsevol de les parts dels pactes del contracte,
3. Per impossibilitat sobrevinguda, legal o material, del compliment del contracte.
4. Per mutu acord de les Parts.
5. Per altres causes legalment establertes.

En el supòsit a) de cancel·lació anticipada del contracte per part de l’ARRENDATARI, l’ARRENDATARI haurà de comunicar per escrit la seva voluntat de desistir el contracte, fet que obligatòriament implica pagar una penalització, en concepte de retorn anticipat del bé arrendat, igual a dues mensualitats de la factura emesa per FEDA.

En el supòsit b) la part afectada per l’incompliment s’adreçarà a l’altra per carta, notificada per un mitjà que n’acrediti la recepció, comminant-la a corregir-lo en un termini màxim de trenta (30) dies naturals. En cas contrari, la part afectada per l’incompliment, donarà per resolt el contracte.

La rescissió del contracte suposarà, en tots els casos, la restitució, per part de L’ARRENDATARI, de l’equipament de càrrega a FEDA. Una persona de l’equip tècnic de FEDA, comprovarà que el bé arrendat estigui en condicions de funcionament. En el cas contrari, l’ARRENDATARI hauria d’assumir el valor residual del bé arrendat, definit com el 50% de les quotes pendents per pagar fins al cinquè aniversari del contracte.

# QUARTA.- OBLIGACIONS DE FEDA

1. **CERTIFICACIÓ I CONFIGURACIÓ DE LA INSTAL·LACIÓ**

FEDA contractarà una Empresa Instal·ladora que realitzarà la instal·lació de l’alimentació elèctrica i del sensor de potència. FEDA certificarà la correcta instal·lació del carregador i del sensor, procedirà a la seva configuració i proves, i realitzarà una formació obligatòria in situ del seu funcionament.

La instal·lació inclosa en el pressupost és la següent:

1. Instal·lació d’un punt de recàrrega del vehicle elèctric monofàsic de 7,4 kW de potència, configuració i posada en marxa de la instal·lació.
2. Subministrament i instal·lació d’una línia d’alimentació elèctrica des del comptador de l’habitatgeal carregador, realitzada amb tub PVC rígid, instal·lada en format superficial, realitzada amb una línia lliure d’halògens, amb una distància màxima considerada de 10, 20 o 30 metres, d’acord amb les condicions particulars d’aquest contracte.
3. Subministrament i instal·lació d’un quadre elèctric, amb protecció magnetotèrmica , protecció diferencial classe A “superimmunitzat” i protecció de sobretensions permanents i transitòries.
4. Subministrament i instal·lació d’un sistema de balanceig de potència, incloent-hi la línia de connexió RJ45 necessària entre carregador i sistema de balanceig.
5. Lliurament del butlletí elèctric de baixa tensió signat pel tècnic autoritzat i visat i segellat pel departament d’Indústria del Govern per legalitzar la instal·lació.

D’acord amb l’establert a les condicions particulars, el preu de la instal·lació elèctrica dependrà dels metres de la línia d’alimentació elèctrica des del comptador de l’habitatgefins al carregador elèctric.

1. **INFRAESTRUCTURA DE CÀRREGA**

Per la present, FEDA declara que és propietari dels carregadors arrendats i que, com a tal, s’encarregarà directament de la gestió de la garantia dels carregadors. Malgrat això, en el present contracte d’arrendament no està inclòs el desplaçament de l’instal·lador per retirar el carregador en cas d’avaria, ni cap mena de reparació de l’aparell fora de la garantia del fabricant del carregador.

En cas d’avaria de fàbrica, serà responsabilitat de l’ARRENDATARI la tasca de desmuntar l’aparell i fer-lo arribar a un centre d’Atenció al Client de FEDA.

FEDA no es responsabilitza de desperfectes que es puguin ocasionar per deteriorament d’ús, vandalisme, o altres incidències degudes a un mal ús de la infraestructura.

# CINQUENA – OBLIGACIONS DE L’ARRENDATARI

1. **PAGAMENT DELS SERVEIS D’INSTAL·LACIÓ**

A la certificació de la instal·lació, FEDA presentarà a l’ARRENDATARI, una factura pels serveis d’instal·lació, que seran domiciliats de conformitat amb l’establert en les condicions particulars d’aquest contracte.

1. **PAGAMENT DELS SERVEIS D’ARRENDAMENT EMPRESARIAL**

Mensualment, FEDA presentarà a l’ARRENDATARI, una factura pels serveis de lloguer de la infraestructura de càrrega. Aquest servei no incorpora el manteniment preventiu, o correctiu , ni el desplaçament de l’instal·lador en cas d’avaria, únicament la gestió de la garantia del fabricant d’acord amb l’establert a la clàusula precedent.

1. **COMPLIMENT AMB LA NORMATIVA**

FEDA vetllarà perquè la instal·lació inicial i el funcionament dels carregadors per a vehicles elèctrics compleixi la reglamentació vigent en tot moment, i en específic amb [el [Reglament per a la càrrega del Vehicle Elèctric](https://www.bopa.ad/bopa/030040/Documents/GD20180622_09_07_48.pdf), del 27 de juny del 2018](https://www.bopa.ad/bopa/030040/Documents/GD20180622_09_07_48.pdf), així com el [Decret 249/2021, del 4 d’agost del 2021, de modificació del reglament d’instal·lacions de baixa tensió](https://www.bopa.ad/bopa/033089/Documents/GR20210806_11_20_36.pdf) o qualsevol altra normativa que s’aprovi en relació amb aquesta matèria.

L’ARRENDATARI es compromet a complir amb la normativa i al correcte manteniment de la instal·lació elèctrica que alimenta el/s dispositiu/s, així com a mantenir les proteccions elèctriques i físiques que requereix la normativa vigent. Així mateix, es compromet a tenir el punt de càrrega net i lliure de materials inflamables.

# SISENA.- LIMITACIÓ I EXONERACIÓ DE LA RESPONSABILITAT

FEDA no assumirà cap responsabilitat sobre qualsevol incidència tècnica que pugui donar-se sobre el servei imputable a L’ARRENDATARI, a tercers i/o per causa major o fortuïta.

En especial, FEDA no serà responsable dels eventuals desperfectes que es poguessin ocasionar al vehicle elèctric durant el procés de recàrrega, quan resultin d’una manipulació o mal ús per part de l’ARRENDATARI de l’aparell de recàrrega, o d’un estat deficient dels elements del vehicle que participen en el procés de càrrega, com ara el cable de recàrrega del vehicle, les bateries o el sistema integral de recàrrega.

# SETENA.- PROTECCIÓ DE DADES DE CARÀCTER PERSONAL

FEDA, en tant que responsable del tractament, d’acord amb la legislació vigent en matèria de protecció de dades personals, i amb Delegat de Protecció de Dades amb adreça dpd@feda.ad informa a l’ARRENDATARI que les dades personals que facilita l’ARRENDATARI al llarg de la relació contractual aquí definida seran tractades amb la finalitat de gestionar la relació contractual. Les dades sol·licitades són necessàries, i la negativa a proporcionar-les impedirà la possibilitat de formalitzar la relació desitjada. La base legitimadora per al tractament és el present contracte. Amb aquesta finalitat, FEDA podrà cedir les dades personals de l’ARRENDATARI a tercers amb la finalitat de donar compliment a les obligacions de caràcter legal o contractual relacionades amb el desenvolupament de l’activitat objecte d’aquest contracte. Les dades personals de l’ARRENDATARI es conservaran als fitxers de FEDA mentre es mantingui la relació que us uneix amb el responsable del tractament, així com durant el termini legal en què es pugui exigir algun tipus de responsabilitat derivada de la relació. Les dades no es transferiran fora del territori andorrà.

Per a l'exercici dels drets d'accés, rectificació, supressió o oposició al tractament de les dades de l’ARRENDATARI, així com dels drets de limitació del tractament i a la portabilitat de les seves dades personals, l’ARRENDATARI pot adreçar-se al Delegat de Protecció de Dades mitjançant l'enviament d'un correu postal o electrònic a l'adreça dpd@feda.ad . En aquesta comunicació haurà d'indicar el dret que vol exercitar, i cal acreditar la identitat de l’ARRENDATARI. FEDA també informa a l’ARRENDATARI del seu dret a presentar una reclamació davant l'Agència Andorrana de Protecció de Dades (www.apda.ad), si considera que en el tractament de les seves dades no s'estan respectant els seus drets. Finalment, FEDA informa que no existeixen decisions automatitzades sobre les dades aquí cedides.

# VUITENA.- SUBROGACIÓ DEL CONTRACTE

FEDA queda facultada a cedir tots els drets i les obligacions que per a ella deriven d’aquest contracte a una societat mercantil dependent, que se subrogarà en el lloc de l’entitat parapública esmentada. La cessió i la subrogació prendran efecte a partir del moment en què es notifiquin a l’altra part.

# NOVENA. - VIGÈNCIA I MODIFICACIÓ DE LES CONDICIONS GENERALS

Les presents Condicions Generals s'entendran vigents mentre no es rescindeixi el present contracte. No obstant això, FEDA es reserva el dret a modificar les Condicions Generals en qualsevol moment, que seran vigents i aplicables des del moment de la seva publicació i notificació a l’ARRENDATARI.

# DESENA. -SERVEI D'ATENCIÓ A l'USUARI

Si L’ARRENDATARI desitja posar-se en contacte amb el servei d'atenció al client, pot fer-ho a través dels següents mitjans:

* Per correu electrònic a info@feda.ad
* Per suport telefònic de dilluns a dijous de 8.15 h a 16.15 h i divendres de 8.15h a 14.30 h al telèfon 739 100.
* A través del formulari web disponible a www.feda.ad/contactans.

# ONZENA.- JURISDICCIÓ I COMPETÈNCIA

Les parts es conduiran d’acord amb el principi de la bona fe. Intentaran resoldre amistosament totes les controvèrsies que puguin sorgir entre elles en relació amb l’aplicació i/o interpretació d’aquest contracte.

En defecte d’acord, i per tots els dubtes i qüestions a què pugui donar lloc la interpretació, aplicació i execució del present contracte, les parts es subjecten a la legislació andorrana i a la jurisdicció exclusiva dels Tribunals Andorrans.

Signatura de l’ARRENDATARI